Document ID: 31992R2719

ΚΑΝΟΝΙΣΜΟΣ (ΕΟΚ) αριθ. 2719/92 ΤΗΣ ΕΠΙΤΡΟΠΗΣ της 11ης Σεπτεμβρίου 1992 περί συνοδευτικού διοικητικού εγγράφου για την κυκλοφορία, βάσει καθεστώτος αναστολής προϊόντων που υπόκεινται σε ειδικό φόρο κατανάλωσης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 92/12/ΕΟΚ του Συμβουλίου της 25ης Φεβρουαρίου 1992 σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης (1), και ιδίως το άρθρο 18 παράγραφος 1 και το άρθρο 19 παράγραφος 1,
την γνώμη της επιτροπής ειδικών φόρων κατανάλωσης,
Εκτιμώντας:
ότι η κυκλοφορία προϊόντων που υπόκεινται σε ειδικό φόρο κατανάλωσης είτε μεταξύ φορολογικών αποθηκών είτε μεταξύ φορολογικής αποθήκης και εγγεγραμμένου ή μη επαγγελματία, πραγματοποιείται υπό καθεστώς αναστολής- ότι είναι απαραίτητο να θεσπιστούν, κατά δεσμευτικό τρόπο, η μορφή και το περιεχόμενο του συνοδευτικού εγγράφου, που ενδέχεται να είναι είτε διοικητικό είτε εμπορικό-
ότι είναι επίσης απαραίτητο να καθορισθεί το πρόσωπο που διαβιβάζει στις αρμόδιες αρχές το τέταρτο αντίγραφο του συνοδευτικού εγγράφου που προορίζεται για αυτές, καθώς και η σχετική διαδικασία- ότι είναι σκόπιμο και σύμφωνο με την τρέχουσα πρακτική να ανατίθεται η υποχρέωση αυτή στον παραλήπτη στη χώρα προορισμού, δεδομένου ότι μόνον αυτός είναι σε θέση να θέτει στη διάθεση των αρμόδιων αρχών το εν λόγω έγγραφο που κρίνεται σημαντικό για τη φορολογική επίβλεψη χωρίς, με τον τρόπο αυτό, να υπάρχει κίνδυνος αποστολής του σε λάθος διεύθυνση- ότι το τέταρτο αντίγραφο πρέπει επίσης να φέρει βεβαίωση παραλαβής, εάν μια τέτοια βεβαίωση απαιτείται από τις αρμόδιες αρχές του κράτους μέλους προορισμού, η οποία αποτελεί ένδειξη για τις αρχές της χώρας προορισμού ότι τα εμπορεύματα έχουν παραληφθεί στη φορολογική αποθήκη του παραλήπτη,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την υπό καθεστώς αναστολής του φόρου μεταφορά προϊόντων υποκείμενων σε ειδικούς φόρους κατανάλωσης κατά την έννοια του άρθρου 3 παράγραφος 1 της οδηγίας 92/12/ΕΟΚ χρησιμοποιείται ως συνοδευτικό διοικητικό έγγραφο το εις το παράρτημα εμφανιζόμενο δείγμα υπό τήρηση των επεξηγήσεων διαδικασίας και συμπλήρωσής του όπως αυτές αναφέρονται στην οπίσθια πλευρά του αντίτυπου 1 αυτού του εγγράφου.
Άρθρο 2
1. Το διοικητικό έγγραφο ενδέχεται να αντικατασταθεί από εμπορικό έγγραφο, εφόσον αυτό περιέχει τις ίδιες πληροφορίες που απαιτείται να παρατίθενται στο διοικητικό έγγραφο.
2. Το εμπορικό έγγραφο, το οποίο δεν παρουσιάζει τις πληροφορίες με τον ίδιο τρόπο όπως το διοικητικό έγγραφο, πρέπει να περιλαμβάνει τις ίδιες πληροφορίες με εκείνες που ζητούνται στο διοικητικό έγγραφο, το δε είδος της πληροφόρησης πρέπει να επαληθεύεται με αριθμό που αντιστοιχεί στον αριθμό των θέσεων που εμφανίζονται στο διοικητικό έγγραφο.
Άρθρο 3
Όταν τα προϊόντα που υπόκεινται σε ειδικό φόρο κατανάλωσης κυκλοφορούν σε καθορισμένο δίκτυο αγωγών, τα ενδιαφερόμενα κράτη μέλη είναι δυνατόν, κατόπιν αμοιβαίας συμφωνίας να επιτρέπουν την παροχή με ηλεκτρονική μέθοδο των πληροφοριών των σχετικών με το είδος και την ποσότητα των εμπορευμάτων που κυκλοφορούν μεταξύ της φορολογικής αποθήκης του αποστολέα και φορολογικής αποθήκης του παραλήπτη προς αντικατάσταση του συνοδευτικού εγγράφου. Η λύση αυτή θα επαρκεί προκειμένου να διασφαλίζεται η παροχή όλων των απαραίτητων στοιχείων για τον έλεγχο της απογραφής και την είσπραξη του φόρου.
Άρθρο 4
Ο παραλήπτης, εφόσον απαιτείται από τις αρμόδιες αρχές του κράτους μέλους παραλαβής, σημειώνει στο τέταρτο αντίγραφο του συνοδευτικού εγγράφου την ίδια πιστοποίηση παραλαβής όπως και στο τρίτο αντίγραφο (αντίγραφο προς επιστροφή), και θέτει το έγγραφο αυτό στη διάθεση των εν λόγω αρχών, στις οποίες πρέπει να υποβάλει αναφορές σύμφωνα με τις οδηγίες τους.
Άρθρο 5
Ο κανονισμός αρχίζει να ισχύει την 1η Ιανουαρίου 1993. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Σεπτεμβρίου 1992.

Labels: 3
8
2